ఎయిర్ ఇండియా విమాన దుర్ఘటన 2025

ఎయిర్ ఇండియా విమానం AI171, బోయింగ్ 787 డ్రీమ్‌లైనర్ అహ్మదాబాద్‌లోని సర్దార్ వల్లభాయ్ పటేల్ అంతర్జాతీయ విమానాశ్రయం నుండి లండన్‌కు 230 మంది ప్రయాణికులు, 10 మంది క్యాబిన్ సిబ్బంది, 2 పైలట్లు సహా 242 మందితో బయలుదేరి టేకాఫ్ అయిన కొన్ని నిమిషాలకే మధ్యాహ్నం 1:38 గంటలకు దాదాపు 825 అడుగుల ఎత్తు నుండి తప్పి అహ్మదాబాద్ విమానాశ్రయానికి సమీపంలో ఉన్న మేఘని నగర్ ప్రాంతంలోని బి. జె. మెడికల్ కాలేజ్ హాస్టల్‌ను విమానం ఢీకొట్టింది.

ఎయిర్ ఇండియా అధికారిక ప్రకటన ప్రకారం, ప్రయాణీకుల జాబితాలో 169 మంది భారతీయులు, 53 మంది బ్రిటిష్ జాతీయులు, ఒక కెనడియన్, ఏడుగురు పోర్చుగీస్ జాతీయులు ఉన్నారు. ఈ ప్రమాదంలో మరణించిన వారిలో గుజరాత్ మాజీ ముఖ్యమంత్రి విజయ్ రూపానీ కూడా ఉన్నారు. ఎయిర్ ఇండియా విమాన ప్రమాద స్థలం నుండి 204 మృతదేహాలను వెలికితీసినట్లు అహ్మదాబాద్ పోలీస్ కమిషనర్ ధృవీకరించాడు. విమానం మెడికల్ కాలేజ్ భవనాన్ని ఢీకొనడంతో అందులో ఉన్న దాదాపు 24 మంది మెడికోలు మరణించారు.  ఈ ప్రమాదంలో విమానంలో 11A వద్ద కూర్చున్న విశ్వష్ కుమార్ రమేష్ అనే ప్రయాణీకుడు గాయాలతో బయటపడి ఆసుపత్రిలో చేరి చికిత్స పొందుతున్నాడు.

ఈ సంఘటనపై దర్యాప్తు చేస్తున్న అధికారులకు ఎయిర్ ఇండియా పూర్తి సహకారాన్ని అందిస్తోంది. మరింత సమాచారం అందించడానికి ఎయిర్ ఇండియా 1800 5691 444 ప్రత్యేక ప్రయాణీకుల హాట్‌లైన్ నంబర్‌ను ఏర్పాటు చేసింది. భారతదేశం వెలుపల నుండి ఫోన్ చేసేవారు +91 8062779200 కు కాల్ చేయవచ్చు. మరిన్ని వివరాలు అందిన తర్వాత ఎయిర్ ఇండియా X హ్యాండిల్ (https://x.com/airindia) & http://airindia.com లో రెగ్యులర్ అప్‌డేట్‌లు" ఇస్తున్నారు.
 ఎక్స్ గ్రేషియా 
ఎయిర్ ఇండియా విమాన ప్రమాదంలో మరణించిన ప్రతి ప్రయాణీకుడి కుటుంబాలకు టాటా గ్రూప్ ₹ 1 కోటి చొప్పున ఎక్స్ గ్రేషియా చెల్లింపును ప్రకటించింది. ఈ క్లిష్ట సమయంలో గాయపడిన, బాధిత కుటుంబాలకు అవసరమైన అన్నిరకాల సహాయ సహకారాలు అందిస్తామని హామీ ఇచ్చింది.
మూలాలు